**José López Bouza**, nado en Ferrol en febreiro de 1890 e finado na mesma cidade o 30 de agosto de 1936, foi un político republicano galego que desenvolveu a súa carreira política no ámbito galego e morreu asasinado polos sublevados pouco despois de comezar a Guerra Civil.

Traxectoria
-----------

Ao alcanzar a maioría de idade emigrou a Arxentina, lugar tradicional de destino da emigración galega. Alí vinculouse ao anarcosindicalismo, e foi expulsado do país en outubro de 1911. Tralo seu retorno a Galicia, conseguiu un posto de traballo como funcionario municipal na súa localidade natal, á vez que continuaba coa súa militancia anarquista. Así, foi un dos máximos impulsores do Ateneo Obrero Sindicalista e da Comisión Pro Enseñanza Racionalista ferrolá, e un dos impulsores do Congreso Internacional da Paz, convocado a comezos de 1915 para reunir a socialistas, sindicalistas, anarquistas e sociedades obreiras de todo o mundo para terminar a primeira guerra mundial. Foi detido varias veces polas súas actividades sindicalistas. Con todo, uns anos despois, cara a 1918, evolucionaría ao republicanismo de centro. Fundou unha escola en Canido, un barrio obreiro de Ferrol, á que acudían tanto pícaros como persoas maiores de toda a comarca ferrolá. A escola seguiu en funcionamento ata ben entrada a década de 1920.

Membro da ORGA, coa proclamación da República (foi a persoa que izou a bandeira republicana no concello de Ferrol) foi nomeado gobernador civil de Ourense o 17 de xuño de 1931 e despois de Lugo o 5 de agosto, permanecendo no cargo ata o 21 de xullo de 1932.

Presidente da ORGA en Ferrol, e posteriormente de Izquierda Republicana, tralo triunfo da Fronte Popular en febreiro de 1936, foi nomeado presidente da Deputación Provincial da Coruña (23 de marzo de 1936) e concelleiro de Ferrol. Tamén participou na campaña para a aprobación do Estatuto de Autonomía de Galicia de 1936, para a que debuxou un cartel pedindo o voto, baixo o pseudónimo de *Zeus*. Trala súa aprobación foi elixido presidente do Comité central de Autonomía de Galicia, que viaxou a Madrid no verán de 1936 a presentar o Estatuto ás Cortes Españolas. Ao producirse o Golpe de Estado do 18 de xullo, López Bouza, rexeitando os consellos de Castelao, decidiu volver á cidade, participando na defensa do concello contra os sublevados (20 de xullo). Trala rendición do edificio foi detido e xulgado, sendo condenado a cadea perpetua e trasladado ao buque prisión Plus Ultra. Porén, foi sacado do buque e fusilado no barrio de Canido o 30 de agosto de 1936, xunto a outras 18 persoas.

Notas
-----

1. ↑  "O Congreso Internacional da Paz de Ferrol". Arquivado dende o orixinal o 30 de setembro de 2007. Consultado o 14 de xaneiro de 2007.
2. ↑  *A Escola Racionalista de Ferrol (1933-1936)* Arquivado 28 de setembro de 2007 en Wayback Machine. de Eliseo Fernández (Ateneu Libertário Francisco Iturralde, Ferrol)
3. ↑  Recensión do libro *Do anarquismo ao republicanismo. José López Bouza e o seu fillo o pintor José López Fernández* Arquivado 03 de febreiro de 2007 en Wayback Machine. de Eliseo Fernández, na colección Documentos de Ediciós do Castro, ISBN 84-8485-069-2

Véxase tamén
------------

### Bibliografía

* Serrallonga i Urquidi, Joan (2007). "El aparato provincial durante la Segunda República. Los gobernadores civiles, 1931-1939" (PDF). *Hispania Nova* (7). Consultado o 20 de xaneiro de 2013.

### Ligazóns externas

* "A asociación López Bouza presentarase cunha mostra sobre a autonomía do 36", artigo de *La Voz de Galicia*, 30 de decembro de 2006.
* *Guerra Civil e represión en Ferro e comarca*Arquivado 30 de marzo de 2007 en Wayback Machine. de Xosé Manuel Suárez Martínez.

|  |  |  |
| --- | --- | --- |
| Predecesor:**Estanislao Pérez Artime** |  **Presidente da Deputación da Coruña** 1936 | Sucesor:**Joaquín Otero Goyanes** |

|  |  |
| --- | --- |
| Control de autoridades | 
* Wd: Q9014187
* WorldCat
* VIAF: 18312036
* BNE: XX1607212
* BNF: 145007622
* FAST: 1684560
* GND: 129754951
* ISNI: 0000 0000 5934 9371
* LCCN: n2007063339
* SUDOC: 097532738

 |